
Valóság vagy tündérmese? – Interjús kutatás a mesékben megjelenő nőképekről

A dolgozat a női szerepek megjelenését vizsgálja a mesékben. A kérdéssel azért fontos
foglalkozni, mert a mai mesékben még mindig megjelennek a hagyományosan felépített,
passzivitást tükröző női karakterek, és – bár az elmúlt években nőtt a számuk – még mindig
kisebbségben vannak a női önállóságot és aktivitást támogató mesék. A dolgozat a kutatásban
résztvevő lányok által ismert szereplőkről és a karakterekről alkotott véleményén keresztül
vázolja fel az interjúalanyok, mesékben megjelenő női szereplőkkel kapcsolatos gondolatait. A
dolgozat kutatási kérdése, hogy a nem hagyományos szerepek szerint felépülő meséket ismerő
lányoknak mi a véleményük a mesékben megjelenő női karakterekről. A kutatás interjú
módszerével készült, a dolgozatban összesen nyolc interjú kerül elemzésre. A dolgozat legfőbb
eredményei, hogy a résztvevő lányoknak több esetben is határozott véleménye volt a mesében
jelen lévő női karakterekről, jellemvonásaikról. Többen is kiemelték válaszaikban a női
aktivitás, önállóság fontosságát. Mindegyik interjúalany elsősorban a kalandos, mozgalmas
meséket kedvelte, továbbá, kedvenc női szereplőjük általában aktív, történetalakító
karakterként jelent meg, illetve egyikük sem választott férfi kedvenc főszereplőt. A lányok ezen
felül a saját maguk által kreált történetekben is női szereplőket jelenítettek meg, akikre nem
feltétlenül voltak igazak a sztereotipikus tulajdonságok, sőt páran épp, hogy ellenezték azokat.
Amikor modern mesei kiindulópontokat kaptak a mesék kitalálásához, inkább a női aktív
szerepek kerültek előtérbe, mint amikor hagyományos keretekből kellett indítaniuk a történetet.



